stanford-oval/wikipedia huggingface dataset:
Carstens
Sukunimenä

Asmus Jakob Carstens (1754–1798), tanskalais-saksalainen taidemaalari ja piirtäjä
Fredrika Wilhelmina Carstens (1808–1888), suomalainen kirjailija
Karl Carstens (1914–1992), saksalainen poliitikko ja Länsi-Saksan 5. liittopresidentti
Konstantin Carstens (1830–1909), suomalainen insinööri ja toimittaja
Liezl Carstens, eteläafrikkalainen näyttelijä
Lina Carstens (1892–1978), saksalainen näyttelijä
Wilhelm Carstens (1869–1941), saksalainen soutaja
Etunimenä

Carstens Borchgrevink (1864–1934), norjalainen opettaja ja tutkimusmatkailija
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Carstens”, voi hakea sivunnimihaulla, laajalla sivunnimihaulla tai tekstihaulla.
Cameron Hawkins

| Cameron Hawkins> Henkilötiedot |
| --- | --- |
Syntynyt: n. 1951
Muusikko
Taiteilijanimi:  Cam Hawkins
Aktiivisena:  1976–1996, 2006, 2011–
Tyylilajit:  uusi aalto, progressiivinen rock, elektroninen musiikki, synth pop
Soittimet:  syntetisaattori, bassokitara, laulu
Yhtyeet:  Clear, FM
Levy-yhtiöt:  Now See Hear
  [ Muokkaa Wikidatassa ] [ ohje ]  
Cameron Hawkins (s. n. 1951) on kanadalainen rock-muusikko, joka tunnetaan progressiivista rockia esittävän FM-yhtyeen basistina, kosketinsoittajana, laulajana ja pääasiallisena lauluntekijänä. Hän on ainoa yhtyeen kaikissa kokoonpanoissa soittanut jäsen. FM:n ohella Hawkins on soittanut ja laulanut muutamilla muilla kanadalaisilla albumeilla vierailevana ja studiomuusikkona.
Ura muusikkona

Hawkins soitti high schoolissa selloa ja vuoden ajan myös klassista pianoa. Muusikon uransa hän aloitti kuitenkin basistina. Hän lauloi ja soitti bassoa 1970-luvun puolivälissä Clear-nimisessä yhtyeessä. Omalaatuinen muusikko Nash the Slash liittyi yhtyeeseen 1976. Clear hajosi pian tämän jälkeen, jolloin Hawkins ja Nash the Slash perustivat uuden elektronisen yhtyeen, jonka nimeksi tuli FM. Myöhemmin yhtyeeseen liittyi myös rumpali Martin Deller. FM:n perustamisen jälkeen Hawkins ryhtyi soittamaan pääasiallisesti kosketinsoittimia, koska piti syntetisaattorien monipuolisuudesta ja salaperäisyydestä.
FM saavutti 1970-luvun lopulla menestystä sekä levymyynnilään että suosittuna live-esiintyjänä. Hawkins on myöhemmin muistellut uransa kohokohtina esikoisalbumi Black Noisen saamaa kultalevyä juhlistanutta konserttia, jossa yhtye esiintyi 10 000 ihmiselle teatteriteknologian avustuksella, sekä Rushin lämmittelijänä 1981 tehtyä Pohjois–Amerikan-kiertuetta.
Vuonna 1980 Hawkins soitti syntetisaattoria FM:n viulistin Ben Minkin albumilla Foreign Exchange. Neljä vuotta myöhemmin hän soitti ja lauloi taustoja Nash the Slashin sooloalbumilla American BandAges. Hawkins soitti taustoja myös muutamilla muilla Kanadassa 1980-luvun alussa äänitetyillä albumeilla ja lauloi satunnaisesti yksittäisiä kappaleita, kuten Ken Rammin Dragon-albumin kappaleen ”Just Like I Remembered Her”.
1980-luvun puolivälissä FM siirtyi synth pop -musiikkiin ja oli kotimaassaan kysytty live-esiintyjä. Yhtyeen kokoonpanot vaihtelivat kuitenkin toistuvasti ja vuoteen 1989 mennessä Hawkins oli sen ainoa alkuperäisjäsen. Pian tämän jälkeen yhtye lopetti toimintansa kokonaan.
Vuonna 1994 Hawkins perusti itsenäisen levy-yhtiön nimeltä Now See Hear, joka julkaisi kaksi FM:n albumia. Yhtyeen toiminta aktivoitui uudelleen pariksi vuodeksi. Hawkins vetäytyi musiikkialalta kokonaan vuonna 1996 ja Now See Hear lopetti toimintansa samassa yhteydessä. Vuonna 2005 antamassaan haastattelussa Hawkins kertoi siirtyneensä rock-musiikista oopperan ja popin kuuntelijaksi.
Vuonna 2006 FM teki lyhyeen paluun, mutta ei julkaissut uutta materiaalia. Tämän jälkeen Hawkins toimi teknologia- ja liikealalla. Vuonna 2011 FM teki uuden comebackin. Hawkins on nykyisen kokoonpanon ainoa alkuperäisjäsen. Kertomansa mukaan hän oli välillä kadottanut kiinnostuksensa musiikin tekemiseen, mutta kiinnostui FM:stä uudestaan täytettyään 60. FM:n uuden tuotannon ohella Hawkins lauloi FM-viulisti Ed Bernardin vuonna 2015 julkaistulla sooloalbumilla Polydactyl.
Soittimet ja tyyli

Alkuun Hawkins soitti Minimoog- ja Elka-syntetisaattoreita. Vuonna 1979 hän otti käyttöön myös polyfonisen Prophet-5-syntetisaattorin. Koska Hawkinsilla ei ole taustaa pianistina, hän ei juurikaan käytä koskettimia soittaessaan vasenta kättään vaan soittaa bassolinjat oikealla kädellään. Sooloillessaan hän käyttää oikeaa kättä päämelodiaan ja jalkiota bassoihin. Konserteissa Hawkins soittaa vuoroin sekä syntetisaattoria ja Rickenbacker-bassokitaraa. Hänen esiintymiselleen on ominaista korkea äänialan ylärajoilla laulaminen.
Cernavodă

Cernavodă
Cernavodă (aiemmin Axiopolis, kreik. Ἀξιούπολις, turk. Boğazköy) on 17 022 (2011) asukkaan kaupunki Romanian Constanțan piirikunnassa.
Kaupunki on Tonavan varrella ja siellä on jokisatama. Kaupungista alkaa Tonavan–Mustanmeren kanava, joka ohittaa Tonavan suiston Agigean ja Năvodarin kautta.
Rautatie läheiseen Constanțaan avattiin 1860. Vuosina 1890–1895 rakennettiin Kuningas Kaarle I:n silta (välillä sillan suunnitelleen insinöörin mukaan Anghel Salignyn silta) Tonavan yli Feteștiin, jotta rautatie saatiin valmiiksi Bukarestin ja Constanțan välille.
Paikkakunnan löytöjen mukaan on nimetty myöhäiskuparikautinen Cernavodăn kulttuuri 4000–3200 eaa.
Lähellä on viidenneksen maan sähköstä tuottava Cernavodăn ydinvoimala, jossa on kaksi kanadalaista CANDU-raskasvesireaktoria. Ne valmistuivat vuosina 1996 ja 2007. Keskeneräisten reaktorien 3 ja 4 valmiiksi rakentamista suunnitellaan.
Aiheesta muualla

Kuvia tai muita tiedostoja aiheesta Cernavodă Wikimedia Commonsissa
Mr. Marcus

Mr. Marcus
Mr. Marcus (oik. Marcus Spencer, s. 4. syyskuuta 1970 Los Angeles, Kalifornia) on yhdysvaltalainen pornonäyttelijä. Erityisesti hänet tunnetaan muun muassa elokuvasta The World's Luckiest Black Man, missä hän harrasti seksiä 101 eri naisen kanssa. Hän on toiminut myös Penthousen mallina.
Mr. Marcus on myös ollut pitkässä suhteessa Silvia Saintin kanssa.
Aiheesta muualla

http://www.mrmarcus.com
Bio- ja filmografia[vanhentunut linkki]
NPD

NPD voi tarkoittaa seuraavia asioita:
NPD Group, yhdysvaltalainen markkinatutkimusyhtiö
Saksan kansallisdemokraattinen puolue, puolue Saksassa
narsistinen persoonallisuushäiriö, DSM:n mukainen englannin kielen lyhenne.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”NPD”, voi hakea sivunnimihaulla, laajalla sivunnimihaulla tai tekstihaulla.
Métisit

| Métisit |
| --- | --- |
 Métisien lippu
Väkiluku:  307 845 
Asuinalueet:  Kanada, Yhdysvallat
Kielet:  englanti, métisranska, michif, bungee, gaeli
Uskonnot:  katolilaisuus, protestantismi 
Métis-kansa on muodostunut cree-, ojibway-, algonquin-, saulteaux- ja menominee- ja intiaaniheimojen ja eurooppalaisten siirtolaisten jälkeläisistä. He ovat yksi kolmesta tunnustetusta Kanadan alkuperäisväestöryhmästä ensimmäisten kansojen ja inuitien ohella. Heidän perinteisiä asuinalueitaan Kanadassa ovat Brittiläisen Kolumbian, Albertan, Saskatchewanin, Manitoban, Ontarion ja Québecin provinssit, Luoteisterritoriot ja osia pohjoisista Yhdysvaltojen osavaltiosta Montana, Pohjois-Dakota ja luoteinen Minnesota.
Métisien juuret juontavat 1700-luvun puoliväliin. Heidän käyttäminään kielinä ovat toimineet (ja edelleen toimivat) métisranska ja michif, josta jälkimmäinen saa nimensä métis-nimen foneettisesta ääntämisestä. Nykypäivänä he puhuvat englantia, métisranskaa ja useita alkuperäiskansojen kieliä. Métisinranska on yleisintä Kanadassa ja michif Pohjois-Dakotassa Yhdysvalloissa, jossa se on saanut virallisen kielen aseman. Métis-nimi tulee ranskan- ja espanjankielisestä sanasta mestizo, joka tarkoittaa samaa kuin sekoittunut rotu, mixtus latinaksi.
Kanadassa ei ole tarkkaa laillista määritelmää métiseille. Kanadan perustuslain mukaan he ovat alkuperäiskansa. Jotta henkilö katsotaan métis-ryhmään kuuluvaksi hänellä täytyy olla métisseihin historialliset yhteydet ja yhteisön hyväksyntä. Historiallisia siteitä ei kuitenkaan ole määritelty ja on epäselvää kuinka kaukaista sukua métisseille voi olla jotta saisi alkuperäisasukkaan oikeudet.
Carsten Tilke

| Carsten Tilke> Henkilötiedot |
| --- | --- |
Syntynyt: 30. lokakuuta 1983 (ikä 40)
Kansalaisuus:  Saksa
Carsten Tilke (s. 30. lokakuuta 1983) on saksalainen arkkitehti, joka on tunnettu uusien moottoriratojen ja olemassa olevien ratojen muokkausten suunnittelijana. Hänen isänsä on arkkitehti Hermann Tilke.
Tilke on itsekin ajanut kilpaa, ja sijoittui vuonna 2018 Audi R8 LMS Cupissa kahdeksanneksi.
Tilken suunnittelemat radat

Carsten Tilken suunnittelemia Formula 1 -ratoja tai niiden muokkauksia:
2021:  Jeddah Corniche Circuit (uusi rata)
2023:  Las Vegas Strip Circuit (uusi rata)
Aiheesta muualla

Carsten Tilke Driver Databasessa
Myślenicen piirikunta

Myślenice on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 160 006. Kunnat Myślenicen piirikunnassa ovat Dobczyce, Lubień, Myślenice, Pcim, Raciechowice, Siepraw, Sułkowice, Tokarnia ja Wiśniowa.
Myślenicen väestöpyramidi 2014.
Vuoden 2019 lopussa piirikunnan asukkaista 50,4 prosenttia oli naispuolisia ja 49,6 miespuolisia. Alle 18-vuotiaat muodostivat 21,4 prosenttia piirikunnan väestöstä, työikäiset 61,7 prosenttia ja eläkeläiset 16,9 prosenttia. Väestön keski-ikä oli 38,7 vuotta. Vuonna 2019 piirikunnassa syntyi 1 503 lasta. Myślenicen piirikunnan väkiluvun ennustetaan kasvavan 136 742 asukkaaseen vuoteen 2050 mennessä.
Carl Zeiss (yritys)

| Carl Zeiss |
| --- | --- |

Kotipaikka:   Saksa
Toimiala:  optiikkateollisuus
Tuotteet:  optiikka
Infobox OKVirheellinen NIMI-arvo: 
Carl Zeiss AG on saksalainen yritys, jonka tuotteisiin kuuluvat optiikkatuotteet, muun muassa kameroiden objektiivit, silmälasit, mikroskoopit, urheiluoptiikat ja optiset mittalaitteet. Carl Zeissilla on toimintaa yli sadassa maassa ja henkilökuntaa noin 11 500. Tuotantolaitoksia on Euroopassa, Pohjois- ja Keski-Amerikassa ja Aasiassa. Yrityksen pääkonttori sijaitsee Oberkochenissa Baden-Württembergin osavaltiossa Saksassa. Yrityksen perusti saksalainen hienomekaanikko ja optiikkasuunnittelija Carl Zeiss (1816–1888) Jenaan vuonna 1846.
Tuotteet

Zeissin innovaatioita ovat olleet heijastamattomat linssit ja kiikareiden mekaaninen vakautusjärjestelmä (Zeiss 20x60).
Joissakin Nokian puhelimissa on käytetty Carl Zeissin valmistamaa optiikkaa. Tähän ryhmään kuuluu ainakin älypuhelinmallistosta N-sarja ja Nokia 808 PureView älypuhelin, jossa on Carl Zeissin valmistama 41 megapixelin sensori. Sony Entertainment ja Carl Zeiss ovat olleet yhteistyössä vuodesta 1997.
Yritys valmistaa peilejä ASML:n valmistamiin optisen litografian laitteisiin.
Aiheesta muualla

Kuvia tai muita tiedostoja aiheesta Carl Zeiss (yritys) Wikimedia Commonsissa
Carl Zeiss, Inc.
Myškin (täsmennyssivu)

Myškin (ven. Мышкин), naisilla Myškina (Мышкина) on venäläinen sukunimi. Se perustuu ’hiirtä’ tarkoittavaan lisänimeen Myška.
Anatoli Myškin (s. 1954), venäläinen koripalloilija ja valmentaja
Ippolit Myškin (1848–1885), venäläinen vallankumouksellinen narodnikki
Vladimir Myškin (s. 1955), neuvostoliittolainen jääkiekkomaalivahti
Lev Nikolajevitš Myškin, Fjodor Dostojevskin romaanin Idiootti päähenkilö
Myškin, kaupunki Jaroslavlin alueella Venäjällä
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Myškin”, voi hakea sivunnimihaulla, laajalla sivunnimihaulla tai tekstihaulla.
Bukarestin rauha (1918)

Romanian pääministeri Alexandru Marghiloman allekirjoittamassa Bukarestin rauhansopimusta.
Bukarestin rauhansopimus oli 7. toukokuuta 1918 allekirjoitettu Romanian ja keskusvaltojen välinen rauhansopimus, jolla Romania irtautui ensimmäisestä maailmansodasta. Rauhansopimuksen osapuolina olivat Romanian ohella Saksa, Itävalta-Unkari, Bulgaria ja Osmanien valtakunta. Romania ei koskaan virallisesti ratifioinut sopimusta, ja se raukesi kokonaan maailmansodan päätyttyä keskusvaltojen tappioon saman vuoden lopussa.
Tausta

Romania liittyi maailmansotaan ympärysvaltojen puolelle elokuussa 1916, mutta joutui nopeasti alakynteen. Saksan armeija valloitti ja miehitti suuren osan Romaniasta, mukaan lukien maan pääkaupungin Bukarestin joulukuussa 1916, mutta Romanian armeija jatkoi taistelua maan koillisosissa. Kuningas Ferdinand I, hallitus ja parlamentti siirtyivät pakoon Iașiin. Kun Venäjä irtautui lokakuun vallankumouksen jälkeen maailmansodasta, Romania jäi yksin itärintamalla ja sen asema kävi mahdottomaksi.
Aselepo solmittiin Focșanissa 9. joulukuuta 1917 pääministeri Ion I. C. Brătianun hyväksynnällä, mutta rauhanneuvottelujen aloittaminen lykkääntyi, sillä Ferdinand I oli haluton hyväksymään nöyryyttäviksi ennakoituja rauhanehtoja. Venäjän allekirjoitettua Brest-Litovskin rauhan maaliskuun 1918 alussa Romania ei voinut enää jatkaa viivyttelyä, joten Alexandru Averescun hallitus erosi ja kuningas nimitti pääministeriksi saksalaismielisen Alexandru Marghilomanin, jonka toivottiin saavuttavan Romanialle edullisemman neuvottelutuloksen.
Rauhansopimus

Bufteassa allekirjoitettiin 5. maaliskuuta 1918 välirauhansopimus, joka toimi pohjana 7. toukokuuta allekirjoitetulle lopulliselle rauhansopimukselle. Romanian valtuuskuntaa johti lopullisissa neuvotteluissa pääministeri Marghiloman, Saksan valtuuskuntaa ulkoministeri Richard von Kühlmann, Osmanivaltakunnan valtuuskuntaa ulkoministeri Ahmed Nesimi Bey ja Bulgarian valtuuskuntaa pääministeri Vasil Radoslavov. Itävalta-Unkaria edusti ulkoministeri Stephan Burián. Allekirjoitus tapahtui kuninkaallisessa Cotrocenin palatsissa Bukarestissa.
Rauhanehtojen mukaan Romania joutui palauttamaan Bulgarialle vuoden 1913 Bukarestin rauhassa saamansa Etelä-Dobrudžan sekä osan Pohjois-Dobrudžasta. Keskusvallat ottivat yhdessä haltuunsa loput Dobrudžasta aina Tonavaan ja sen eteläiseen laskuhaaraan saakka. Itävalta-Unkari sai oikeuden kontrolloida Romanian alueella sijaitsevia Karpaattien solia, ja sille luovutettiin raja-alueelta noin kymmenen kilometrin levyinen kaistale, jolla asui 23 000 ihmistä. Keskusvallat saivat toistaiseksi jatkaa myös Romanian länsiosien miehitystä, ja Romania joutui kustantamaan miehitysjoukkojen ylläpidon. Lisäksi Romania joutui vuokraamaan öljylähteensä Saksan käyttöön 90 vuoden ajaksi. Romania sai toisaalta pitää Bessarabian, joka oli irtautunut sekasortoon ajautuneesta Venäjästä ja liitetty Romaniaan huhtikuussa 1918. Romanian piti demobilisoida armeijansa rajoitettuun rauhan ajan vahvuuteen, poikkeuksena Bessarabiaan Ukrainan vastaisen rajan turvaksi sijoitetut joukot.
Sopimuksen kohtalo

Bukarestin rauhansopimus hyväksyttiin kesä- ja heinäkuun 1918 aikana Saksan ja Romanian parlamenttien molemmissa kamareissa, mutta ratifioimisprosessia ei viety Romaniassa loppuun saakka, sillä kuningas Ferdinand I ei vahvistanut sopimusta allekirjoituksellaan. Bulgarian antautuminen syyskuun 1918 lopussa muutti tilanteen, jolloin Marghilomanin hallitus erosi. Lokakuussa 1918 Romania irtisanoutui rauhansopimuksesta, ja Ranskan joukkojen edettyä 10. marraskuuta Tonavan pohjoispuolelle Romania liittyi uudelleen sotaan ympärysvaltojen puolelle. Saksa tunnusti ympärysvaltojen kanssa 11. marraskuuta solmimassaan Compiègnen aselevossa virallisesti Bukarestin ja Brest-Litovskin rauhansopimukset rauenneiksi.
Aiheesta muualla

Kuvia tai muita tiedostoja aiheesta Bukarestin rauha (1918) Wikimedia Commonsissa
Vihreällä Romanian Bulgarialle ja punaisella Itävalta-Unkarille luovuttamat alueet, keltaisella keskusvaltojen yhteiseen miehitykseen jäänyt alue.
Mzilikazi Khumalo

James Stephen Mzilikazi Khumalo (20. kesäkuuta 1932 Vryheid, KwaZulu-Natal – 22. kesäkuuta 2021) oli eteläafrikkalainen säveltäjä ja kielitieteilijä.
Khumalo syntyi Pelastusarmeijan maatilalla liikkeessä vaikuttaneelle pariskunnalle. Hän sai jo lapsena kosketuksen sekä länsimaiseen vokaalimusiikkiin että afrikkalaisiin musiikkiperinteisiin. Khumalo opiskeli kieliä ensin Etelä-Afrikan yliopistossa ja sai vuonna 1987 filosofian tohtorin arvon Witwatersrandin yliopistosta. Hän työskenteli Afrikan kielten professorina ja niiden laitoksen johtajana Witwatersrandin yliopistossa, kunnes jäi eläkkeelle vuonna 1998. Hän oli zulun kielen asiantuntija.
Khumalon ensimmäinen sävellys on Ma Ngificwa Ukufa (1958). Hän sävelsi myöhemmin runsaasti teoksia kuorolle. Khumalo sävelsi ensimmäisen eteläafrikkalaisen oratorion afrikkalaisella kielellä (UShaka, 1982, uudistettu 1996) ja oli ensimmäinen musta eteläafrikkalainen täysimittaisen oopperan (Princess Magogo, 2002) säveltäjä. Apartheidajan päätyttyä hän toimi puhemiehenä komiteassa, joka valitsi Etelä-Afrikalle uuden kansallislaulun: laajennetun version ”Nkosi Sikelel' iAfrikasta” sanoituksin kaikilla yhdellätoista kansalliskielellä. Khumalon vokaalisävellykset ovat yleensä olleet zulunkielisiin teksteihin laadittuja. Vuonna 1986 säveltäjä loi kuoroteoksen arkkipiispa Desmond Tutun virkaanastumisen kunniaksi. Sävellystyön ohella Khumalo johti monia kuoroja kansainvälisesti ja perustanut Richard Cockin kanssa kansallisen kuorofestivaalin.
Khumalo sai uransa aikana monia palkintoja ja tunnustuksia. Hän oli Etelä-Afrikan, Zulumaan, Fort Haren, Stellenboschin ja Witwatersrandin yliopistojen kunniatohtori. Bongani Ndodana-Breen sävelsi Khumalon kunniaksi pianokonserton Mzilikazi Emhlabeni.
Charly Gaul

Charly Gaul vuonna 1998.
Charly Gaul (8. joulukuuta 1932 – 6. joulukuuta 2005) oli luxemburgilainen maantiepyöräilijä, Ranskan ja Italian ympäriajon voittaja. Hän menestyi erinomaisesti niin aika-ajossa kuin vuorillakin ja oli kuuluisa loistavista suorituksistaan kylmissä ja sateisissa olosuhteissa[lähde? ].
Vuorten enkelinä tunnettu Gaul voitti vuoden 1958 Tour de Francen, vaikka oli kolme etappia ennen kilpailun loppua viisitoista minuuttia Raphael Géminiania jäljessä. Gaul jätti Aix-Les-Bains'iin päättyneellä vuorietapilla Géminiania 14 minuuttia 35 sekuntia nousten kokonaiskilpailussa kolmanneksi. Seuraavana päivänä Gaul otti kilpailun kolmannen aika-ajoetapin voittonsa, ohitti yhteistuloksissa Vito Faveron ja Géminianin – ja saavutti Ranskan ympäriajon voiton.
Tallit

1953–1954: Terrot
1955: Magnat
1956–1958: Faema
1959–1960: Emi
1961–1962: Gazzola
1963: Peugeot
1965: Lamot-Libertas
Saavutukset

Ranskan ympäriajo
kolmas 1955, voittaja 1958, kolmas 1961
mäkikilpailun voittaja 1955 ja 1956
10 etappivoittoa (2 x 1955, 2 x 1956, 4 x 1958, 1 x 1959, 1 x 1961)
Italian ympäriajo
voittaja 1956, kolmas 1958, voittaja 1959, kolmas 1960
mäkikilpailun voittaja 1959
11 etappivoittoa (3 x 1956, 2 x 1957, 1 x 1958, 3 x 1959, 1 x 1960, 1 x 1961
Maantieajon MM-kilpailut
pronssia 1954
Critérium du Dauphiné Libéré
toinen 1953
Challenge Desgrange-Colombo
kolmas 1958
Luxemburgin mestaruus 1956, 1957, 1959, 1960, 1961, 1962
Luxemburgin ympäriajon voitto 1956, 1959, 1961
Aiheesta muualla

Charly Gaul dies at 72 (Arkistoitu – Internet Archive) Velonews 6.12.2005 (englanniksi)
Charly Gaul pyöräilyn Hall of Famessa (Arkistoitu – Internet Archive) (englanniksi)
Carsten Niebuhr

| Carsten Niebuhr |
| --- | --- |

Henkilötiedot
Syntynyt: 17. maaliskuuta 1733 Lüdingworth, Bremen-Verden
Kuollut: 26. huhtikuuta 1815 (82 vuotta) Meldorf, Holstein
Ammatti:  kartografi ja tutkimusmatkailija
Aiheesta muualla
Löydä lisää kirjailijoitaKirjallisuuden teemasivulta
Carsten Niebuhr (17. maaliskuuta 1733 Lüdingworth, Bremen-Verden – 26. huhtikuuta 1815 Meldorf, Holstein) oli saksalainen, Tanskan palveluksessa ollut kartografi ja Lähi-idän tutkimusmatkailija. Hän oli Barthold Georg Niebuhrin isä.
Elämä ja ura

Niebuhr oli pienviljelijä poikana. Hänellä oli vaatimaton koulutus, ja nuoruusvuosien ajan hän joutui tekemään maalaistöitä. Hän oli taipuvainen matematiikkaan, ja hän onnistui hankkimaan itselleen maanmittarin koulutusta.
Tanskan hallitus hyväksyi Niebuhrin vuonna 1758 jäseneksi Arabiaan suunnitellulle tieteelliselle tutkimusretkikunnalle. Niebuhr opiskeli ahkerasti matematiikkaa puolitoista vuotta ennen retkikunnan lähtöä ja onnistui myös hankkimaan jonkin verran arabian kielen taitoja. Insinööriluutnanttina, jonka tehtävänä oli suorittaa kartografisia tutkimuksia, hän lähti neljän tiedemiehen kanssa vuonna 1761 Egyptiin, vietti myöhemmin kahdeksan kuukautta Jemenissä ja oli ainoa osallistujista, joka selvisi hengissä matkan vaikeuksista. Niebuhr näyttää pelastaneen oman henkensä ja palauttaneen terveytensä omaksumalla paikallisten asukkaiden pukeutumis- ja ruokailutottumukset. Vuonna 1763 hän purjehti Bombayhin ja lähti paluumatkalle vuonna 1764 Persian, Syyrian ja Turkin kautta, palaten Tanskaan vuonna 1767. Persiassa hän tutki Persepoliksen raunioita ja teki tarkat kopiot sen nuolenpääkirjoituksista. Niebuhr meni naimisiin vuonna 1773 ja toimi muutaman vuoden ajan Tanskan sotilasvirassa. Vuonna 1778 hän kuitenkin otti vastaan viran Holsteinin siviilihallinnossa.
Niebuhr kirjasi havaintonsa tarkasti ja tunnollisesti ja oli totuudenmukainen matkakertomuksissaan. Hänen teoksensa Arabian maantieteestä, kansasta, muinaisuudesta ja arkeologiasta ovat olleet pitkään klassikkoja. Niebuhr julkaisi teoksen Beschreibung von Arabien vuonna 1772 ja laajemman Reisebeschreibung von Arabien und anderen umliegenden Ländern -teoksen vuosina 1774–1778. Jälkimmäinen teos käännettiin ranskaksi, englanniksi, hollanniksi ja tanskaksi. Hän julkaisi myös suomalaisen matkakumppaninsa Peter Forsskålin teoksia. Saksalaiseen aikakauslehteen, Deutsches Museumiin, Niebuhr kirjoitti artikkeleita Afrikan sisäosista, Turkin valtakunnan poliittisesta ja sotilaallisesta tilasta ja muista aiheista.
Niebuhr valittiin vuonna 1776 Ruotsin kuninkaallisen tiedeakatemian ulkomaiseksi jäseneksi.
Aiheesta muualla

Kuvia tai muita tiedostoja aiheesta Carsten Niebuhr Wikimedia Commonsissa
Mikko J. Westerberg

Mikko J. Westerberg (7. lokakuuta 1932 Tampere – 9. heinäkuuta 2014 Lohja) oli tamperelainen liikemies ja jääkiekkovaikuttaja. Westerberg perusti vuonna 1959 Tilitoimisto K. J. Westerbergin, joka nykyään on alansa suurin Tampereella. Hän oli värikäs persoona, jonka ystäväpiiriin kuuluivat Urpo Lahtinen, Kalevi Keihänen ja Irwin Goodman.
Tappara

23. helmikuuta 1970 Westerberg osti Tapparan jääkiekkojoukkueen, joka oli tuolloin lähes konkurssissa. Hän ilmoitti maksavansa pelaajille palkkaa sekä verot. Sen aikainen amatöörisääntö kierrettiin siten, että Tapparan pelaajat siirtyivät Montreal-jääkiekkomailoja valmistavan Montreal-Urheilu Oy:n palvelukseen tuotekehittelijöiksi. Päävalmentajaksi Westerberg palkkasi Kalevi Nummisen. Nummisen valmennusaikana Tappara sai pronssia vuonna 1973, hopeaa vuonna 1974 ja mestaruuden vuonna 1975. Tämän jälkeen Westerberg luopui Tapparasta.
Cinnamon

| Cinnamon |
| --- | --- |

 Cinnamon 4.2.3-työpöydällä.
Kehittäjä:  Useita: lista kehittäjistä
Kehityshistoria
Vakaa versio:  6.2.9 (8. elokuuta 2024)
Tiedot
Ohjelmistotyyppi:  Työpöytäympäristö
Alusta:   Alustariippumaton
Ohjelmointikielet:  C, JavaScript ja Python (ohjelmointikieli)
Lisenssi:   GPL v2
Aiheesta muualla
Verkkosivusto
Versiohallinta
Cinnamon on GNOME 3:een perustuva vapaa avoimen lähdekoodin työpöytäympäristö Linuxille. Cinnamonin kehityksen aloittivat Linux Mintin kehittäjät ja se on Linux Mintin suositeltava työpöytäympäristö.
Historia

Kun GNOME 3 julkaistiin monet eivät olleet tyytyväisiä sen muutoksiin aiemmasta. Linux Mintin kehittäjät halusivat uudemman koodin käyttöön, mutta GNOME 2:sta tutun ympäristön ja forkkasivat ympäristön luoden Cinnamonin.
Cinnamon versiossa 6.0 on mukana kokeellinen tuki Wayland-ikkunoinnille. Tuessa on vielä puutteita ja rajoituksia, ja tuen ennakoidaan tulevan valmiiksi vuonna 2026.
Aiheesta muualla

Wikimedia Commonsissa on kuvia tai muita tiedostoja aiheesta .
Cinnamonin wiki (englanniksi)